ΓΡΑΠΤΗ ΕΡΩΤΗΣΗ E-3865/02

υποβολή: Jules Maaten (ELDR)και Lousewies van der Laan (ELDR) προς το Συμβούλιο

(10 Ιανουαρίου 2003)

Θέμα: Ειδικά δικαστήρια της Ινδονησίας για το Ανατολικό Τιμόρ

Αναγνωρίζει το Συμβούλιο ότι από τις δίκες για το Ανατολικό Τιμόρ φαίνεται, όπως δηλώνει ο Ύπατος Αρμοστής του ΟΗΕ για τα δικαιώματα του ανθρώπου, ότι η Ινδονησία δεν ανέλαβε τις ευθύνες της σε ό,τι αφορά τα εγκλήματα κατά της ανθρωπότητας που διεπράχθησαν στο Ανατολικό Τιμόρ·

Γνωρίζει το Συμβούλιο σχετικά με την ελλιπή συνεργασία της Ινδονησίας σε ό,τι αφορά τις έρευνες για τον θάνατο, τον Σεπτέμβριο 1999, του ολλανδού πολίτη Sander Thoenes, και των βρετανών πολιτών Brian Peters και Malcolm Rennie, το 1975·

Προτίθεται το Συμβούλιο να καλέσει τα Ηνωμένα Έθνη να ιδρύσουν διεθνές δικαστήριο για το Ανατολικό Τιμόρ·

Προτίθεται το Συμβούλιο να συμμετάσχει στο εν λόγω διεθνές δικαστήριο για το Ανατολικό Τιμόρ·

Απάντηση

(21 Ιουλίου 2003)

1. Το Συμβούλιο συμμερίζεται τις ανησυχίες του αξιότιμου κ. βουλευτή για τη λειτουργία του ειδικού δικαστηρίου της Ινδονησίας, το οποίο συστάθηκε για να δικάσει όσους διέπραξαν τις σοβαρές παραβιάσεις των ανθρωπίνων δικαιωμάτων που έλαβαν χώρα το 1999 στο Ανατολικό Τιμόρ, καθώς και για τη διεξαγωγή των ανακρίσεων σχετικά με το θάνατο των Sander Thoenes, Brian Peters και Malcolm Rennie.

2. Από της συστάσεως του μέχρι σήμερα, η ΕΕ παρακολουθεί εκ του σύνεγγυς τις εργασίες του ειδικού δικαστηρίου. Η ΕΕ εκφράζει τη λύπη της διότι το δικαστήριο, με την περιορισμένη δικαιοδοσία του από άποψη χρόνου και αρμοδιότητας, είναι σε θέση να διώξει μόνον περιορισμένο αριθμό εγκληματιών και δεν κατόρθωσε μέχρι σήμερα να αποκαλύψει την συστηματική και εκτεταμένη παραβίαση των ανθρωπίνων δικαιωμάτων. Επιπλέον, η ΕΕ έχει επανειλημμένως εκφράσει ενώπιον των αρχών της Ινδονησίας τις σοβαρές της ανησυχίες, διότι η ποιότητα των διώξεων και οι δικαστικές διαδικασίες δεν ανταποκρίνονται σε διεθνή πρότυπα. Όταν επιβλήθηκαν οι πρώτες ποινές τον Αύγουστο του 2002, η ΕΕ εξέφρασε τις ανησυχίες της στην Κυβέρνηση της Ινδονησίας, διότι οι δίκες δεν κατέληξαν σε τεκμηριωμένο απολογισμό της βίας στο Ανατολικό Τιμόρ. Η ΕΕ σημείωσε επίσης τον μικρό αριθμό θυμάτων που εκλήθησαν να καταθέσουν ως μάρτυρες και την απουσία μαρτύρων από την UNAMET (Αποστολή των ΗΕ στο Ανατολικό Τιμόρ) και ανεξαρτήτων παρατηρητών. Η ΕΕπογράμμισε ότι σημαντικές μαρτυρίες δεν ελήφθησανπόψη για να τεκμηριώσουν τιςποθέσεις ενώπιον του δικαστηρίου, και εξέφρασε τον φόβο ότι η παράλειψη προσκόμισης των σχετικών μαρτύρων και αποδεικτικών στοιχείων θα έθετε σε κίνδυνο την αξιοπιστία των αποφάσεων του δικαστηρίου. Τέλος, η ΕΕ εξέφρασε τότε την ελπίδα ότι οι εργασίες του δικαστηρίου διαδικασίες κατά τους επόμενους μήνες θα είναι σύμφωνες με τα διεθνή πρότυπα δικαιοσύνης. Η ΕΕ θα συνεχίσει να παρακολουθεί με προσοχή τις εργασίες του Δικαστηρίου, και θα θέσει εκ νέου το θέμα, με κατάλληλο τρόπο, ενώπιον της Κυβέρνησης της Ινδονησίας κατά τη διάρκεια των συνομιλιών πολιτικού διαλόγου.

3. Η δολοφονία του ολλανδού δημοσιογράφου Sander Thoenes είναι μια από τις καλύτερα τεκμηριωμένες περιπτώσεις παραβίασης των ανθρωπίνων δικαιωμάτων που επακολούθησαν μετά το δημοψήφισμα στο Ανατολικό Τιμόρ. Παρά την πίεση εκ μέρους της ΕΕ και άλλων διεθνών φορέων, οι αρμόδιες αρχές εξακολουθούν να είναι απρόθυμες να προσαγάγουν σε δίκη την εν λόγωπόθεση. Η ΕΕ θα συνεχίσει να πιέζει τις αρχές της Ινδονησίας να καταβάλουν κάθε προσπάθεια για να ολοκληρώσουν τις ανακρίσεις σχετικά με τηνπόθεση του Sander Thoenes, να προσαγάγουν τουςπεύθυνους ενώπιον της δικαιοσύνης το συντομότερο δυνατόν και να συνεργαστούν με τις έρευνες των ΗΕ σχετικά με το θάνατο του Malcolm Rennie και του Brian Peters στο Balibo το 1975.

4. Το Συμβούλιο δεν συζήτησε το θέμα του κατά πόσον τα Ηνωμένα Έθνη θα κληθούν να συστήσουν διεθνές δικαστήριο για το Ανατολικό Τιμόρ, ούτε το θέμα της ενδεχόμενης συμμετοχής του σε ένα τέτοιο δικαστήριο.